b'\n_START_ARTICLE_\nServicio Nacional de Regiones Devastadas y Reparaciones\n_START_PARAGRAPH_\nEl Servei Nacional de Regions devastades i reparacions, conegut oficialment i en castell\xc3\xa0 com a Servicio Nacional de Regiones Devastadas y Reparaciones, fou un organisme creat el 1938 durant la dictadura del general Francisco Franco.\n_START_SECTION_\nHist\xc3\xb2ria\n_START_PARAGRAPH_\nEl 30 de gener de 1938 es va publicar una llei que creava una nova Administraci\xc3\xb3 Central de l\'Estat, on s\'inclo\xc3\xafa la creaci\xc3\xb3 d\'aquest servei nacional. El Servicio Depenia del Ministeri d\'Interior (m\xc3\xa9s endavant, Ministeri de la Governaci\xc3\xb3) i tenia la finalitat de restaurar el patrimoni espanyol malm\xc3\xa8s per la guerra. Amb aquesta finalitat es constitueixen les Comissions de Zona, i dins aquestes les Oficines Comarcals. _NEWLINE_L\'agost de 1939 aquest Servei adquireix la categoria de Direcci\xc3\xb3 General, i la seva missi\xc3\xb3 ser\xc3\xa0 dur a terme la reconstrucci\xc3\xb3 del territori i pal\xc2\xb7liar els efectes de la guerra, tasca que es dur\xc3\xa0 a terme mitjan\xc3\xa7ant els successius "decrets d\'adopci\xc3\xb3" de les localitats danyades per la guerra en m\xc3\xa9s d\'un 75% de destrucci\xc3\xb3, signats pel Cap de l\'Estat. La Direcci\xc3\xb3 General de Regiones Devastades va desapar\xc3\xa8ixer el 1957, i part de les seves funcions van ser assumides pel Ministerio de la Vivienda, creat aquell mateix any._NEWLINE_Quant a la localitzaci\xc3\xb3 dels documents gr\xc3\xa0fics i expedients relatius a l\'actuaci\xc3\xb3 d\'aquest organisme a nivell estatal en aquests 19 anys, actualment es troben a l\'Arxiu General de l\'Administraci\xc3\xb3, a la localitat d\'Alcal\xc3\xa1 de Henares. Concretament, el fons agrupa informes sobre intervencions a una \xc3\xa0mplia gamma d\'espais urbans (esgl\xc3\xa9sies, escoles, monuments, vivendes particulars), com tamb\xc3\xa9 aquelles referents a grans espais que b\xc3\xa9 poden ser carrers o zones urbanes, o incl\xc3\xbas peticions per part del personal dels convents per tal que se\'ls hi solucionin determinats problemes d\'obra._NEWLINE_A Catalunya va actuar a Agramunt, Bellcaire d\'Urgell, Benifallet, Benissanet, les Borges Blanques, Castelldans, Corbera d\'Ebre, la Fatarella, Gandesa, Isona, Lleida, M\xc3\xb3ra d\'Ebre, el Pinell de Brai, el Perell\xc3\xb3, la R\xc3\xa0pita (Vallfogona de Balaguer), T\xc3\xadrvia, Tortosa i Vilanova de la Barca._NEWLINE_A la Comunitat Valenciana ho va fer a Alacant, Alg\xc3\xadmia d\'Alfara, Andilla, Beg\xc3\xads, Benafer, Benassal, Castell\xc3\xb3 de la Plana, Caudiel, Gaibiel Matet, Moncofa, Nules, Sacanyet-Canals, Sagunt, Sogorb, Teresa, Torrent, Val\xc3\xa8ncia, la Vall d\'Uix\xc3\xb3, Viver, X\xc3\xa0tiva, X\xc3\xa8rica i Xilxes._NEWLINE_Tamb\xc3\xa9 va haver d\'actuar \xc3\xa0mpliament a l\'Arag\xc3\xb3: Albarras\xc3\xad, Alcany\xc3\xads, Barbastre, Belchite, Fraga, Osca, Terol, etc.'